b'\n_START_ARTICLE_\nMuseu Arqueol\xc3\xb2gic Municipal Camil Visedo Molt\xc3\xb3\n_START_SECTION_\nL\'edifici\n_START_PARAGRAPH_\nL\'edifici que allotja el museu es constru\xc3\xad l\'any 1572, dissenyat per Jos\xc3\xa9 Terol, com a seu de la Casa de la Vila. Ocup\xc3\xa0 aquesta funci\xc3\xb3 fins a l\'any 1845, quan pass\xc3\xa0 a distints usos, com ara escoles, fins que en l\'any 1945 s\'hi instal\xc2\xb7l\xc3\xa0 el museu._NEWLINE_T\xc3\xa9 una planta en forma de "L" a conseq\xc3\xbc\xc3\xa8ncia de la uni\xc3\xb3 de dos cossos en angle recte. La part m\xc3\xa9s antiga, a l\'esquerra, t\xc3\xa9 una fa\xc3\xa7ana massissa amb carreus de pedra, on s\'obri la portada d\'arc de mig punt. Aquesta part en seria anterior a l\'altra, i t\xc3\xa9 elements g\xc3\xb2tics._NEWLINE_La part part m\xc3\xa9s allargada, la constru\xc3\xafda el 1572, \xc3\xa9s d\'estil renaixentista. Cont\xc3\xa9 un p\xc3\xb2rtic obert (llotja amb funci\xc3\xb3 d\'espai p\xc3\xbablic) a la pla\xc3\xa7a amb cinc arcs de mig punt sobre columnes d\'ordre tosc\xc3\xa0 i un segon pis  amb finestres d\'embocadura classicista, amb allargades pilastres d\xc3\xb2riques. En la uni\xc3\xb3 dels dos cossos, se situa l\'escala que d\xc3\xb3na acc\xc3\xa9s a les sales superiors.\n_START_SECTION_\nEl museu\n_START_PARAGRAPH_\nL\'origen del museu est\xc3\xa0 en la col\xc2\xb7lecci\xc3\xb3 arqueol\xc3\xb2gica reunida per Camil Visedo, i es cre\xc3\xa0 aquest museu en allotjar-se en aquest espai, inaugurat el 18 de juliol del 1945, amb el nom de Museu d\'Art i Biblioteca P\xc3\xbablica. Posteriorment, el 1958, canviaria el nom a l\'actual, Museu Arqueol\xc3\xb2gic Municipal Camil Visedo i Molt\xc3\xb3, en mem\xc3\xb2ria del seu creador._NEWLINE_En temps recents, l\'edifici seu del museu ha estat restaurat i reorganitzat, i tamb\xc3\xa9 ampliat, en els anys 1985-1990. A la planta baixa, hi ha una sala d\'exposicions de car\xc3\xa0cter no permanent (de 90 m2), destinada a mostrar altres col\xc2\xb7leccions que estan custodiades als magatzems, i a presentar les investigacions que es duen a terme al museu._NEWLINE_L\'actual exposici\xc3\xb3 permanent ocupa una superf\xc3\xadcie de 192 m2 i presenta una selecci\xc3\xb3 de materials arqueol\xc3\xb2gics ordenats tem\xc3\xa0ticament i cronol\xc3\xb2gica. A banda de l\'espai expositiu, el museu disposa d\'una biblioteca especialitzada, i d\'altres espais existents per al correcte funcionament d\'un museu (magatzem, laboratori de restauraci\xc3\xb3, gabinet de dibuix i \xc3\xa0rea d\'administraci\xc3\xb3)._NEWLINE_Els fons del museu abasten per\xc3\xadodes com el paleol\xc3\xadtic superior, el neol\xc3\xadtic, l\'edat del bronze, l\'\xc3\xa8poca ib\xc3\xa8rica, la romana o andalusina. S\'exposen els materials procedents de diferents jaciments, especialment el de la Serreta, d\'on prov\xc3\xa9 el plom amb inscripcions ib\xc3\xa8riques, entre d\'altres._NEWLINE_A m\xc3\xa9s de les col\xc2\xb7leccions d\'arqueologia, el museu t\xc3\xa9 seccions dedicades a la paleontologia, a la fotografia (centrada en la ciutat d\'Alcoi) i de cer\xc3\xa0mica (taulelleria tradicional valenciana dels segles XVIII al XX).'